Yolanda Shrine

An Yolanda Shrine, danay gintatawag nga Yolanda Memorial Monument o Liwasang Barko ni Yolanda kay usa nga monumento ngan parasyadahan nga makikit-an ha Barangay Anibong ha siyudad han Tacloban ha Sinirangan Visayas. Iginsangay an ngaran hini nga monumento ha ngaran han Typhoon Haiyan han 2013 nga mas kilala ha Pilipinas ha ngaran nga "Super Typhoon Yolanda".

Tinikangan 
Ginkuha an porma han Yolanda Shrine tikang ha barko nga M/V Jocelyn hit Eva Shipping Lines nga nakabase ha siyudad han Mandaue ha Cebu. Usa ini ha 10 nga mga barko nga nahianod ha tuna han storm surge dida han Super Typhoon Yolanda han Nobyembre 8, 2013. Nagbubug-at ini nga barko hin 3,000 katonelada ngan may sulod nga 14,500 nga sako han semento han bumunggo ini ha 10 nga balay nga pumatay hin 11 katao. 

Plano unta an una himuon nga restawran para ha mga turista pero waray tuguti ni Tourism Secretary Ramon Jimenez Jr. kay magpapakita ini hin kawarayan hin respeto ha mga biktima han Super Typhoon Yolanda.

Gin-aprubahan han Sangguniang Panglungsod han Tacloban an resolusyon nga nagdedeklara nga himuon nga memorial site an usa ha mga barko nga nahianod han Super Typhoon Yolanda para mahimo nga Yolanda Memorial. An mismo nga barko nga M/V Jocelyn an ginhimo nga memorial marker para han pagkilala ha mga namatay na residente han Barangay 67, 68, ngan 69 hit Anibong. Gintunga an barko hin katunga, ginbalutan hin konkreto tas gumasto an siyudad hin diri malusad ha 1.2 milyon para han paghimo han monumento. Kadamu nga mga residente ha siyudad kay nagpapasalamat han inisyatibo han gobyerno han paghimo han atraksiyon, pero mayda iba na it pagkita ha monumento kay masakit nga pahinumdum han pinakagrabe na bagyo nga umigo ha bansa ha sulod hin pira nga katuig.

Gin-abrihan ha publiko an Yolanda Shrine dida han Nobyembre 7, 2015 ha paghinumdom han ikaduha nga anibersaryo han Super Typhoon Yolanda.

Kinuhaan 

Tacloban